CELEX: 62018CN0507
Language: da
Date: 2018-08-02 00:00:00
Title: Sag C-507/18: Anmodning om præjudiciel afgørelse indgivet af Corte suprema di cassazione (Italien) den 2. august 2018 — NH mod Associazione Avvocatura per i diritti LGBTI — Rete Lenford

3.12.2018   
            
            
               DA
            
            
               Den Europæiske Unions Tidende
            
            
               C 436/16
            
         
      Anmodning om præjudiciel afgørelse indgivet af Corte suprema di cassazione (Italien) den 2. august 2018 — NH mod Associazione Avvocatura per i diritti LGBTI — Rete Lenford
      (Sag C-507/18)
      (2018/C 436/20)
      Processprog: italiensk
      
         Den forelæggende ret
      
      Corte suprema di cassazione
      
         Parter i hovedsagen
      
      
         Appellant: NH
      
         Indstævnt: Associazione Avvocatura per i diritti LGBTI — Rete Lenford
      
         Præjudicielle spørgsmål
      
      
                  1)
               
               
                  Skal artikel 9 i direktiv 2000/78/EF (1) fortolkes således, at en sammenslutning af advokater, der har specialiseret sig i retsbeskyttelse af en kategori af personer med anden seksuel orientering, og hvis vedtægter erklærer, at sammenslutningen har til formål at fremme kulturen og respekten for kategoriens rettigheder, automatisk skal opfattes som eksponent for en fælles interesse og som en formodet nonprofit-organisation, der har søgsmålsinteresse, og i denne forbindelse også kan anlægge erstatningssøgsmål, i tilfælde af handlinger, som anses for at være udtryk for forskelsbehandling af denne kategori?
               
            
                  2)
               
               
                  Omfatter anvendelsesområdet for beskyttelsen mod forskelsbehandling i medfør af direktiv 2000/78/EF, ifølge den korrekte fortolkning af dets artikel 2 og 3, en erklæring, som er fremført inden for rammerne af ytringsfriheden, og som er vendt mod kategorien af homoseksuelle, hvormed den adspurgte i et interview i et radiounderholdningsprogram har erklæret, at han aldrig ville ansætte eller samarbejde med homoseksuelle i sin virksomhed, selv om han på det omhandlede tidspunkt ikke gennemførte eller havde til hensigt at gennemføre en rekruttering?
               
            
         (1)  Rådets direktiv 2000/78/EF af 27.11.2000 om generelle rammebestemmelser om ligebehandling med hensyn til beskæftigelse og erhverv (EFT 2000, L 303, s. 16).